Emu Nsɛm
© 2014 Watch Tower Bible and Tract Society of Pennsylvania
16 So Wɔbɔe?
Hwehwɛ nsɛm pii a nkurɔfo bisa ho mmuae a egyina Bible so. Nsɛm no bi ne:
• “How Can I Talk to My Parents About Their Rules?”
• “Should We Break Up?”
Afei nso, hwɛ video What Your Peers Say—Healthy Lifestyles.
(Kɔ BIBLE TEACHINGS > TEENAGERS)
Kenkan Bible mu nsɛm a wɔayɛ ho mfonini. Fa ɔfã yi boa wo mma ma nimdeɛ a wɔwɔ wɔ Bible mu nnipa ne abrabɔ pa ho no ntu mpɔn.
(Kɔ BIBLE TEACHINGS > CHILDREN)
ASƐM A ƐDA SO
Ná Frank ne Jerry te fɛfɛɛfɛ kɔsii sɛ Jerry too parti anadwo bi.* Ná dede no ano yɛ den, enti Frank kaa ho asɛm, ɛnna Jerry bo fuwii. Ɛde akasakasa baa wɔn ntam, enti ná obiara mpɛ ne yɔnko anim ahwɛ.
FRANK ne Jerry nyinaa anyɛ no yiye. Sɛ asɛm ba nnipa mmienu ntam a, nea ɛtaa ba ne sɛ, obiara bo fuw, na obiara prɛ asɛm no to ne yɔnko so. Sɛ asɛm no ka hɔ saa a, wɔn ntam bɛtumi asɛe.
Nea yɛreka yi, ebia ebi ato wo pɛn, na anyɛ wo dɛ! Nea ɛwom ne sɛ, yɛn mu dodow no ara pɛ sɛ yɛne nnipa nyinaa tena fɛfɛɛfɛ. Yɛyɛ nnipa yi deɛ, ɛyɛ dɛn ara a, asɛm bɛsi. Enti sɛ asɛm si yɛne obi ntam a, ɛbɛyɛ dɛn na yɛatumi ne onipa no atena asomdwoe mu? Yɛbɛyɛ dɛn ayi ne ho asɛm afi yɛn mu na yɛagyae ama no aka? Yɛbɛtumi de abotare asiesie asɛm no anaa?
Yɛnhwɛ Frank ne Jerry asɛm no. Wohwɛ mu a, nneɛma bebree na ɛkeka boom maa wɔn ntam sɛee: (1) Jerry annwen Frank ho, (2) bere a Frank nso rekɔka ho asɛm no, wanto ne bo ase, enti ɛhaw Jerry, (3) wɔn mmienu nyinaa, obiara bo fuwii, (4) na obiara mpɛ sɛ ɔgyae asɛm no mu.
Nanso akyiri yi ntease yɛɛ adwuma. Wɔn mmienu nyinaa, obiara gyaee asɛm no mu maa asomdwoe bae. Ɛdɛn na ɛboaa wɔn? Afotusɛm bi wɔ hɔ a nnamfo pii de asiesie wɔn ntam ama wɔn adamfofa no mu ayɛ den akyɛn kan no. Saa asɛm no na Frank ne Jerry de yɛɛ adwuma.
Saa afotusɛm no, ɛwɔ nhoma bi mu; saa nhoma no, wobɛnya bi wɔ wiase baabiara. Nhoma no ne Bible. Etu yɛn fo sɛ yennya suban a ɛbɛma yɛayɛ asomdwoe nnipa na yɛn anom kasa ayɛ dɛ. Saa suban no bi ne nhumu, ntease, ayamye, ɔdɔ, ne abodwokyɛre.—Mmebusɛm 14:29; 1 Korintofo 13:4, 5.
Nnipa dodow a Bible atumi asesa wɔn no, emu mmienu pɛ na yɛaka yi—Frank ne Jerry. Bebree wɔ hɔ; ebinom mpo deɛ, na subammɔne adidi wɔn mu, nanso Bible atumi atu ase. Yɛnhwɛ Robert; ɔte Australia. Ná ne koko haw no paa, nanso otumi gyaee. Nelson nso te Timor-Leste; ná ɔtan adidi ne mu yiye; ɔno nso tumi yii saa subammɔne no fii ne mu, na obi a na ɔne no te adowa nwoma so mpo, otumi faa no adamfo. Bible boaa Robert ne Nelson sɛn? Nyan! kyerɛwfo ne wɔn twetwee nkɔmmɔ.
ROBERT, ka wo ho asɛm kakra kyerɛ yɛn.
Efie a yɛtetee me mu no, ntɔkwaw nko ara. Ná me papa koko nyɛ koraa, na na ɔtaa hwe me. Ɛtɔ da a ɔhwe me ara ma mogya pram me anaa metɔ mum. Enti me nso minyinii no, na me koko nyɛ, na na mepɛ aturuturasɛm. Meyɛ abarimaa no, mikotwaa mfe mmienu wɔ nkwadaa-bɔne sukuu. Akyiri yi meboroo obi pirapiraa no na ɛde me kopuee afiase. Bere a yeyii me no, mekɔɔ Australia sɛ merekɔhyɛ abrabɔ ase.
Wokɔɔ hɔ no, ɛboaa wo ma wosesaa wo suban?
Ɛboae kakra, nanso Bible a Yehowa Adansefo ne me suaee na ɛboaa me paa. Nanso ɛwom ara na m’abufuw no aba; ɛba saa a, m’abam bu ma meyɛ basaa. Da koro, metenaa ase dwennwen Mmebusɛm 19:11 ho. Ɛka sɛ: “Onipa nhumu twentwɛn n’abufuw ase, na ɛyɛ anuonyam ma no sɛ obebu n’ani agu bɔne so.” Ná mepɛ sɛ minya nhumu, enti mibisaa me ho sɛ dɛn na ɛma yɛn bo fuw, keka nsɛm, na yɛyɛ nneɛma bi? Enti nkakrankakra mebɛtee nkurɔfo ase, nyaa wɔn ho koma, na na ɛnyɛ den sɛ mede bɔne bɛkyɛ.
Deɛ woreka yi, wobɛtumi ama yɛn nhwɛso?
Mekae sɛ da bi meyɛɛ ade maa m’adamfo bi bo fuw me; manhyɛ da nanso ɔkaa m’anim wɔ nnipa mu. M’ani wui paa! Nanso mekaee Bible mu asɛm bi. Ɛka sɛ, “Mommfa bɔne nntua obiara bɔne so ka.” Enti ɛhɔ ara na mepaa no kyɛw. (Romafo 12:17) M’adamfo no bo dwoe no, mekɔɔ ne nkyɛn. Mebɛn no no, mihui sɛ sɛɛ na nneɛma nkɔ yiye koraa wɔ n’abusua mu. Yesiesiee yɛn ntam, na ɔkyɛɛ me koot fɛfɛɛfɛ bi. Bere a oguu m’anim ase nnipa mu no, sɛ me bo fuwii sɛ kan no a, minnim nea anka ebesi.
W’abusua mu nso ɛ, ɛyɛ dɛn na asomdwoe tena mo ntam?
Me ne me yere wɔ babarima a wadi mfe 20. Ɛtɔ da a akasakasa krakra ba yɛn ntam, sɛnea ɛkɔ so baabiara no. Nanso masua nneɛma pii wɔ Bible mu. Baako a menkɔ nnyaw koraa ne, “mepaakyɛw anaa manhyɛ da.” Mahu sɛ, sɛ akasakasa ba nnipa mmienu ntam na baako tumi pa kyɛw a, ɛma asɛm no twa.
NELSON, w’anim tew paa na wopɛ nnipa. Nanso kan no, na ɔtan adidi wo mu. Anaa ɛnte saa?
Ɛte saa paa! Meyɛ aberante no, mekɔdɔm amanyɔkuw bi, na na yɛne aban no ani nhyia koraa. Afei nso mantam a mete mu no, na amanyɔkuw bi repɛ tumi wɔ hɔ; ná me ne wɔn mfa-ha-nsene-ha koraa. Ná mepɛ sɛ mihu ntɔkwaw ko paa, enti misuaa karate na sɛ obi gyigye me a, maboro no.
Dɛn na epusuw wo ma wosesae?
Mifii ase suaa Bible de emu nkyerɛkyerɛ bɔɔ me bra. Nsɛm mmienu a ɛkaa me koma paa ni: Baako ka sɛ, “Biribiara a mopɛ sɛ nnipa nyɛ mma mo no, mo nso monyɛ wɔn saa ara.” (Mateo 7:12) Nea ɛtɔ so mmienu ka sɛ, “Dɔ wo yɔnko sɛ wo ho.” (Mateo 22:39) Yehowa Adansefo na ɛkyerɛkyerɛɛ me Bible no, mihui sɛ wɔdodɔ wɔn ho paa; wufi he o, wufi he o, wɔmfa ho. Ná mepɛ sɛ meyɛ sɛ wɔn. Mihu sɛ mitumi sesae efisɛ wɔn a kan na wɔnim me no, wɔhu me a na ɛyɛ wɔn nwonwa paa, na na wɔnsuro me bio.
W’abufuw no san baa bio?
Aane, nanso amma nnipa mu. Ɛtɔ da a na mintumi nhyɛ m’abufuw so wɔ fie. Enti mekae sɛ da koro mpo deɛ, me bo fuwii araa ma mebɔɔ me yere; minuu me ho paa. Me yere nso de kyɛɛ me, enti mewe hinam so sɛ meremma me bo mfuw saa bio.
Wose eduu baabi no na nkurɔfo nsuro wo. Dɛn na ɛkyerɛ saa?
Sɛnea maka dedaw no, na me ne amanyɔkuw bi ani nhyia koraa. Da bi me ne owura bi a odi amanyɔkuw no mu tintimman hyiae; yɛfrɛ no Augusto. Ahyɛase no, na ɔhwɛ me mmienu mmienu. Nanso metew m’anim kyeaa no fɛfɛɛfɛ, na meka kyerɛɛ no sɛ nea atwam no, yɛmma entwam. Meka kyerɛɛ no sɛ ɔmmra fie. Ampa ara ɔbae, na ohui sɛ m’asesa koraa. Ne ho dwiriw, enti ɔno nso fii ase suaa Bible. Seesei a yɛrekasa yi, Augusto yɛ me yɔnko berɛbo san yɛ me nua Kristoni.
Nneɛma a ɛda akasakasa ba nnipa ntam dɔɔso. Nanso ɛnyɛ nnipa nyinaa na ɛpɛ asomdwoe. Enti Bible tu yɛn fo sɛ: “Sɛ ɛbɛyɛ yiye a, mo fam de, mo ne nnipa nyinaa ntena asomdwoe mu.”—Romafo 12:18.
Nnipa a yɛaka wɔn ho asɛm no yɛ adanse a ɛkyerɛ sɛ Bible mu afotu boa nnipa paa. Bible mu afotu wɔ tumi, enti sɛ yɛde bɔ yɛn bra a, subammɔne biara a “agye ntini” yɛn mu no, ɛbɛtumi ‘atutu agu.’ (2 Korintofo 10:4) Afotu a ɛwɔ Bible mu no, Mmebusɛm 3:17, 18 ka ho asɛm sɛ, “N’akwan yɛ akwan a ɛyɛ fɛ, na n’atempɔn nyinaa yɛ asomdwoe. Ɛyɛ nkwa dua ma wɔn a woso mu, na wɔn a wokura mu den no, wɔbɛfrɛ wɔn anigye.”
Wopɛ sɛ asomdwoe tena wo ne nkurɔfo ntam na w’ani gye? Wopɛ nnamfo a sɛ akasakasa ba koraa a, ɛrensɛe mo ntam? Sɛ saa a, ɛnde tie nea Bible ka, na wo nsa rensi fam da.
^ nky. 3 Edin no bi asesa.
“Afe biara, nkwadaa ngɛɛ a wɔnni bosome baako mpo na wɔawuwu no, wɔn dodow bɛyɛ ɔpepem 3; nanso owuo no pii wɔ hɔ a anka wɔbɛtumi asiw ano. Nkwadaa no mu dodow no ara deɛ, da a yɛbɛwo wɔn no ara na wɔawu.”—Nkwadaa Bammɔ Kuw.
Afe 2011 no, England Asoɛe a Ɛhwɛ Apɔwmuden Ho Nsɛm so kae sɛ nkurotow 15 bi wɔ London a nnipa wu araa na ɛrewu wɔ hɔ. Ne nyinaa fi mframa a ɔmanfo resɛe no. Nkurɔfo kyerɛ sɛ diesel na ɛyɛ papa efisɛ ɛnwe ntɛm; afei nso ɛnsɛe mframa. Nanso nea ɛyɛ nwonwa ne sɛ wɔahwehwɛ mu ahu sɛ mframa a ekum nnipa no, ne kɛse paa fi diesel a yɛde gu kar mu.
Asoɛe bi wɔ Russia a ebisa ɔmanfo adwene wɔ nsɛm ho. Afe 2013 no, asoɛe yi yɛɛ nhwehwemu huu sɛ Russiafo a wɔkyerɛ sɛ wɔyɛ Orthodox Kristofo no, bɛyɛ ɔha mu 52 kae sɛ wɔmmuee Bible nkanee bi da; ɔha mu 28 nso kyerɛe sɛ, mpae deɛ, ɛnyɛ ade a wɔda dwene ho koraa.
Wiase nyinaa Sikakorabea ti ka sɛ asase ho mansotwe nti kuadwuma nkɔ so, na ama ohia afura yɛn ntama. Afusase a sekan nkae no, fã kɛse no ara wɔ Afrika; bɛyɛ acre ɔpepem 500 (hectare ɔpepem 202). Wɔkyerɛ sɛ wohwɛ mu a, kuadwuma a anka ɛsɛ sɛ ɛkɔ so wɔ hɔ no, ɔha mu 25 pɛ na wɔyɛ.
Sukuu ne suapɔn pii pɛ sɛ wɔkenkan sukuu nhoma wɔ tablɛt so. Wɔde software nneɛma bi agugu tablɛt no so a wɔtumi de kenkan ade. Nanso ɛka a ɛwom deɛ, wɔnhwɛ hɔ koraa.
MMOA A WƆDE MA ABUSUA NO | MMOFRA NTETEE
Woka biribiara a, wo ba nte ase. Sɛ ɔrepɛ biribi na woamfa amma no a, na ɔrebɔ ne hwene su teɛteɛm. Ɛba saa na woanhwɛ yiye a, wobɛyɛ biribi a ɛmfata. Obesu ateɛteɛm saa; nea ɛbɛba ara ne sɛ wode nea ɔrehwehwɛ bɛma no. Ade a wode wo nan sii fam sɛ woremma no nyɛ no, afei deɛ wode ahometew apene so.
Wobɛtumi ama saa ahometesɛm no agyae. Nanso nea edi kan no, hwɛ nneɛma bi a ɛbɛma woatumi de nneɛma akame no.
Wode biribi kame no a, ɛnkyerɛ atirimɔden. Awofo bi ne wo nyɛ adwene efisɛ wɔn adwene ne sɛ, ɔwofo deɛ, ɛsɛ sɛ wo ne wo ba susuw nneɛma ho kyerɛkyerɛ mu kyerɛ no, na wokorɔkorɔ no mpo. Wɔka sɛ, mfa biribiara nkame wo ba efisɛ woyɛ saa a, ɛbɛma wo ho ayɛ no ahi na ne bo afuw wo.
Ampa, sɛ wode biribi kame wo ba a, mfiase no, ɛbɛyɛ no yaw. Nanso ɛbɛkyerɛ no ade kɛse bi paa; ɛne sɛ wiase a yɛwɔ yi, ɛnyɛ nea yɛpɛ nyinaa na yenya. Sɛ woamfa wo nan ansi fam a, na worekyerɛ akwadaa no sɛ, sɛ ɔbɔ ne hwene su teɛteɛm a, ne nsa bɛka nea ɔrehwehwɛ biara. Sɛ ɛba saa a, ɛkyerɛ sɛ wo ba no afa wo so. Maame anaa papa a ontumi mfa ne nan nsi fam deɛ, wohwɛ a, obu bɛn na ne ba de bɛma no?
Wode biribi kame wo ba a, ɛbɛboa no daakye. Ɛma no hu sɛ, wiase a yɛwɔ yi, ɛnyɛ biribiara na yedi akyi. Akwadaa a onim saa no, sɛ onyin a, ɛremma sɛ obi bɛdaadaa no ama wanom nnubɔne anaa wabu brabɔne.
Bio nso, sɛ wode biribi kame wo ba a, ɛtete no ma ɔbɛyɛ panyin pa. Ɔbenfo David Walsh kyerɛw sɛ: “Nokware a ɛwom paa ne sɛ, yɛn [mpanyimfo] mpo, ɛnyɛ nea yɛpɛ nyinaa na yɛn nsa ka. Sɛ yɛkyerɛ yɛn mma sɛ biribiara a wɔrehwehwɛ no, wɔn nsa bɛka no seesei ara a, na yɛredi wɔn aborɔ.”*
Kae nea enti a woreyɛ saa. Wopɛ sɛ wo ba tumi bɔ ne bra ma esi no yiye, na ɔte ase sɛ abrabɔ yɛ anigye ne awerɛhow. Enti sɛ woma ne nsa ka nea obisa biara a, ɛremmoa no. Bible ka sɛ, sɛ ‘wogyegye obi so fi ne mmofraase a, akyiri nna mu no ɔbɛyɛ bonniayɛfo.’ (Mmebusɛm 29:21) Enti sɛ wode biribi kame no a, ne nyinaa yɛ ntetee pa no bia. Sɛ wode biribi kame no a, ɔrenwu; mmom ɛbɛboa no daakye.—Bible nnyinasosɛm: Mmebusɛm 19:18.
Ma onhu sɛ w’ani abere. Ɛnyɛ wo ba afɛ ne wo, enti sɛ wode biribi bɛkame no a, enhia sɛ wo ne no bɛkasakasa ho kosi sɛ ɔbɛpene so ansa na ayɛ adwuma. Nanso kae sɛ, sɛ mmofra renyin a, ehia sɛ ‘wɔtete wɔn adwene ma etumi hu papa ne bɔne mu nsonsonoe.’ (Hebrifo 5:14) Enti ɛnyɛ bɔne sɛ wo ne wo ba bɛdwene asɛm ho, nanso sɛ wo ba ketewa pɛ sɛ ɔyɛ biribi na woka sɛ dabi a, ɛho nhia sɛ wo ne no tena ho araa kyerɛ no nea enti a womma no kwan. Sɛ wo ne no kasakasa ho kyɛ saa a, ɔbɛfa no sɛ nea wokae no, woredi agorɔ.—Bible nnyinasosɛm: Efesofo 6:1.
Fa wo nan si fam. Wo ba betumi de esu ne nteɛteɛm anaa kyɛwpa ahwɛ sɛ wobɛsesa w’adwene a. Sɛ ɔyɛ saa wɔ fie a, dɛn na ɛsɛ sɛ woyɛ? Nhoma bi ka sɛ, “Tew wo ho fi akwadaa no ho. Ka kyerɛ no sɛ, ‘wopɛ sɛ wosu a, nsu nkyerɛ me. Kɔ wo dan mu kosu. Wowie a, na woaba.’” (Loving Without Spoiling) Mfiase no, ɛbɛyɛ wo den, na ɛbɛyɛ den ama wo ba no nso. Nanso sɛ ohu sɛ wode wo nan asi fam a, ɔne wo ntwe bio.—Bible nnyinasosɛm: Yakobo 5:12.
“Mɛkyerɛ wo sɛ me na mewoo wo.” Dabi; mfa wo tumi nsisi no
Fa adwene to ho. “Mɛkyerɛ wo sɛ me na mewoo wo.” Dabi; mfa wo tumi nsisi no. Mmom “momma nnipa nyinaa nhu mo ntease.” (Filipifo 4:5) Sɛ wo ba no ammɔ ne hwene ansu anteɛteɛm, na sɛ nea ɔrehwehwɛ no ntease wom a, wobɛtumi de ama no.—Bible nnyinasosɛm: Kolosefo 3:21.
^ nky. 10 Efi saa nhoma yi mu: No: Why Kids—of All Ages—Need to Hear It and Ways Parents Can Say It.
NNOMAA wɔ wiase baabiara. Mmoa a yetumi de yɛn ani hwɛ wɔn paa no, baako ne nnomaa. Afei nso, nnomaa gu ahorow pii na wɔn kɔla nso gu ahorow. Ɛsono sɛnea anomaa biara su; ɛsono sɛnea anomaa biara tu dannan ne ho, ɛnna ɛsono anomaa biara suban. Ne nyinaa ka bom a, ɛma nnomaa ho yɛ anika na wohwɛ wɔn a wommrɛ.
Wobɛtumi ahwɛ gyaade mpomma mu ahwɛ nnomaa bi ahu nea wɔyɛ da biara. Wobɛhu nnomaa a wɔrehwete apɛ sonsono, wɔn a wotu di ntuboa akyi, nnomaa a wɔrehwehwɛ yere, wɔn a wɔn ani abere renwene wɔn buw ne nnomaa a wɔrema wɔn mma aduan.
Wuhu sɛ nnomaa bi te sɛ akɔre ne akorɔma nenam wim a, ɛbɛyɛ wo nwonwa. Ebinom nso ho yɛ anika: nkasanoma a wɔrepere aduan ho, aborɔnoma a wasee ne bo de repɛ ɔbea, a ɔbea no nso ayi n’ani, anaa mpan a wɔn ti sensɛn fam. Wobɛhu nnomaa bi nso ama w’ani agye; ebi ne asukɔnkɔn, anaa suborɔkokɔ. Sɛ wohu sɛ wɔabom atu nam wim retu kwan a, w’ani begye kwa. Nnipa ahwɛ nnomaa a wɔbom tu kwan yi mfe mpempem pii na ɛyɛ wɔn nwonwa sɛ nnomaa tumi tu kwantenten saa. Nnomaa no nim bere pɔtee a wɔde kɔ ne bere pɔtee a ɛsɛ sɛ wɔsan ba. Ɔbɔadeɛ no ara kae sɛ: “Wim asukɔnkɔn mpo nim ne bere, aburuburuw ne asomfena ne apatiprɛw nim bere a wɔba.”—Yeremia 8:7.
Bible ka nnomaa ho asɛm mpɛn pii; ɛde ne nyinaa kyerɛ yɛn nneɛma pii. Ebi ne sohori ho asɛm a ɛwɔ Bible mu no. Ɔyɛ aboa bi a otu mmirika paa. Onyankopɔn ka kyerɛɛ Hiob sɛ: “Sɛ ɔbɔ ne ntaban mu wɔ soro a, ɔserew ɔpɔnkɔ ne ɛsotefo.”* (Hiob 39:13, 18) Onyankopɔn bisaa Hiob sɛ: “So wo nyansa nti na akorɔma tu kɔ sorosoro . . . Anaa wo na wohyɛ ma ɔkɔre tu kɔ?” (Hiob 39:26, 27) Ɛdɛn na yesua fi mu? Nea nnomaa tumi yɛ no, wɔnhia yɛn mmoa na wɔatumi ayɛ. Onyankopɔn nyansa na wɔde yɛ na ɛnyɛ nnipa nyansa.
Ɔhene Solomon kyerɛw sɛ, “wɔte aburuburuw su” a, ɛkyerɛ sɛ osutɔbere adu. (Solomon Dwom 2:12) Ɔdwontofo bi kyerɛw sɛ ɔpɛ sɛ ɔkɔsom wɔ Onyankopɔn asɔrefie. Bere a ɔreka n’asɛm no, ɔbɔɔ asomfena din. Onyae a, anka ɔyɛ saa anomaa no. Ɔkae sɛ: “Anomaa mpo anya atenae wɔ hɔ; asomfena nso ayɛ ne berebuw wɔ hɔ, na ɔde ne mma agu mu, baabi a w’afɔremuka kɛse no wɔ, O asafo Yehowa.”—Dwom 84:1-3.
“Mo soro Agya ma wɔn aduan. So monsom bo pii nsen wɔn?”—Mateo 6:26
Yesu Kristo nso kaa nnomaa ho nsɛm a nyansa wom paa. Ma yɛnhwɛ asɛm a ɛwɔ Mateo 6:26 no. Ɛhɔ ka sɛ: “Monhwɛ ewim nnomaa; wongu aba na wontwa na wɔmmoaboa ano ngu asan so, nanso mo soro Agya ma wɔn aduan. So monsom bo pii nsen wɔn?” Wohwɛ saa mfatoho no a, aba wom paa, na ɛma Yesu akyidifo awerɛhyem sɛ wɔsom bo ma Onyankopɔn. Enti ɛho nhia sɛ wɔdwendwene asetenam nneɛma ho de haw wɔn ho koraa.—Mateo 6:31-33.
Ɛnnɛ, nnipa pii taa hwɛ nnomaa de gyegye wɔn ani, na ntease wom, efisɛ nnomaa ahokeka, wɔn ahoɔfɛ, sɛnea wɔpɛ mmea ne wɔn sũ nyinaa ma yɛn ani gye kɛkɛ. Bio nso, sɛ wotaa hwɛ nnomaa a, wobɛnya nsɛm a aba wom de abɔ wo bra. Enti ɛyɛ a ‘hwɛ nnomaa.’
^ nky. 6 Nnomaa a ɛwɔ wiase nnɛ no, sohori na ɛso paa; ɔwɔ mmirika sen aboa biara. Sɛ ne mmirika mu yɛ den paa a, otumi de dɔnhwerew baako twa akwansin 45 (Kilomita 72).
TETEFO MFONINI
William Whiston yɛ onipa bi a ɔtenaa ase tete. Ná ɔyɛ nyansahufo, akontaabufo, ne ɔsɔfo; ɔkyerɛw nhoma bebree. Ná ne yɔnko ne nyansahufo ne nkontaabufo Sir Isaac Newton a ofi England no. Ná Newton kura abasobɔde kɛse bi wɔ akontaabu mu wɔ Cambridge Suapɔn mu wɔ England. Afe 1702 mu na saa dibea no bedii Whiston nsam. Akukudamfo a wɔaben nyansahu ne mfiridwuma mu na na wɔde saa dibea no ma wɔn.
BIBLE asuafo nso nim Whiston paa, efisɛ ɔno na ɔkyerɛɛ Yudani Flavius Josephus a ɔtenaa ase wɔ Asomafo no bere so no nhoma ahorow ase kɔɔ Borɔfo kasa mu. The Works of Josephus nhoma no kyerɛkyerɛɛ Yudafo abakɔsɛm ne tete Kristofo ho nsɛm mu kɔɔ akyiri.
Ná Whiston adwenem abue paa, ɛno nti otumi suaa nneɛma pii, ɛnkanka nea ɛfa nyansahu ne nyamesom ho. Ná ogye di sɛ nea Bible ka fa adebɔ ho no wom saa pɛpɛɛpɛ. Afei ɔhwɛ wiase ne sɛnea emu nneɛma ahyehyɛ pɛpɛɛpɛ na ɛyɛ adwuma no a, ogye di sɛ Onyame bi na ɔyɛe.
Afei nso na Whiston gye di sɛ, nea ama Kristosom mu apaapae ne sɛ, asɔfo no de Bible ato baabi koraa na nkyerɛkyerɛ a enni Bible mu ne Asɔre mpanyimfo atetesɛm na wɔdi akyi.
Whiston gye toom sɛ Bible yɛ Onyankopɔn nhoma a emu nsɛm yɛ nokware, enti na onnye nni sɛ Onyankopɔn bɛhyew nnipa wɔ Ɔbonsam gyam. Ohui sɛ ntease nnim na ɛyɛ atirimɔdensɛm na ɛmfata koraa sɛ yɛde besusuw Nyankopɔn. Nea etwaa asɔre mpanyimfo no awoɔ koraa ne Baasakoro nkyerɛkyerɛ a ɔkae sɛ ɛnyɛ nokware no. Asɔre no kyerɛkyerɛ Baasakoro mu sɛ, Agya ne Ɔba ne Honhom Kronkron no nyinaa ka bom yɛ Onyankopɔn; obi nkyɛn bi, na obiara nso te hɔ daa. Ne nyinaa akyi no, wɔsan ka sɛ onyame baako pɛ na ɛwɔ hɔ na ɛnyɛ anyame mmiɛnsa. Eyinom nyinaa, Whiston bɔ gui.
Whiston too ne bo ase yɛɛ Baasakoro nkyerɛkyerɛ no mu nhwehwɛmu, na nea ɔkae ne sɛ Yesu asomafo no ankyerɛkyerɛ saa, na mmom akyiri yi na abosonsomfo de bɛhyɛɛ Kristosom mu.* Ne nnamfo ka kyerɛɛ no sɛ, sɛ onnim na sɛ ɔde saa asɛm no to gua a, ade a ɛyɛ fɛ bɛyɛ no tan. Nanso ampusuw Whiston koraa, efisɛ na wasua ahu sɛ Yesu yɛ Onyankopɔn Ba, na Onyankopɔn mpo na ɛbɔɔ no.
Sɛ obi kyerɛkyerɛ biribi a ɛne Anglikan Asɔre nkyerɛkyerɛ nhyia a, Cambridge Suapɔn no beyi no adi, enti na Whiston dibea betumi abɔ no. Nanso wanka n’ano antom te sɛ Newton. Newton nso hui sɛ Baasakoro nkyerɛkyerɛ no mfa kwan mu nanso ɔno de, wanyi n’anim anka ho asɛm. Whiston kyerɛw sɛ: “Mawe ataa so sɛ meremma biribiara nsesa m’adwene.”
Biribiara amma Whiston annyae ne gyidi mu, enti obi a na ɔyɛ “onimdefo no danee mammɔfo”
Afe 1710 mu na wɔyii Whiston adi fii Cambridge Suapɔn mu hɔ. Biribiara amma Whiston annyae ne gyidi mu, enti, “Onimdefo no danee mammɔfo.” Ɛno nso ammɔ no hu. Bere a wɔkae sɛ ɔyɛ ɔmammɔfo no mpo, saa bere no koraa na ɔkyerɛkyerɛw nhoma pii too ne din Primitive Christianity Revived (Tete Kristofo Nkyerɛkyerɛ a Wɔasan Akɔfa) Sɛ ɔka “tete” a, ɛkyerɛ nkyerɛkyerɛ a Yesu ne n’akyidifo de yɛɛ adwuma. Akyiri yi, Whiston tew Kuw bi a wɔbɔ Tete Kristofo Nkyerɛkyerɛ dawuru. Ná wɔhyiam wɔ ne fie wɔ London.
Ɛwom, Whiston dibea bɔɔ no, na ne ho kyeree no sikasɛm mu kakra, nanso wannyae nhoma-kyerɛw; ɔtoaa so kyerɛwee na ɔkyerɛkyerɛɛ nkurɔfo wɔ baabi a wɔnom kɔfe wɔ London. Afe 1737 mu no, Josephus nhoma a na wakyerɛ ase no, otintim maa nkurɔfo huu sɛnea na Kristosom te wɔ asomafo no bere so. Saa nhoma no bi da so wɔ hɔ besi nnɛ.
James E. Force kyerɛw sɛ, Whiston yɛ ɔkokodurufo nanso na nnipa pii mpɛ n’asɛm, enti ɛnnɛ, nnipa bebree ka sɛ, na “n’asɛm mfa kwan mu.” Nanso ebinom bu no paa sɛ ɔyɛ Bible mu nimdefo a ɔde ne koma nyinaa hwehwɛɛ Bible mu nokware. Wɔbu no sɛ ɔbarima a ɔde yɛɛ n’adwene sɛ ɔde ne gyidi bɛbɔ ne bra.
^ nky. 10 Sɛnea Onyankopɔn te no, Bible kyerɛkyerɛ mu kama. Sɛ wopɛ ho nsɛm pii a, kɔ jw.org. Hwɛ BIBLE TEACHINGS > BIBLE QUESTIONS ANSWERED.
BIBLE NO ADWENE
“[Onyankopɔn diyifo] Daniel soo dae . . . wɔ ne mpa so. Saa bere no, ɔkyerɛw ɔdae no too hɔ. Ɔkaa asɛm no nyinaa.”—Daniel 7:1.
Onyankopɔn afa akwan pii so aka ne nsɛm akyerɛ nnipa. Bere a wɔrekyerɛw Bible no, ɛtɔ da a na ɔfa dae so ne nnipa kasa. Nanso ɛnte sɛ dae a yɛda a yɛso no; wunhu ne ti nhu ne nkɔn. Dae a Onyankopɔn maa nnipa soe no deɛ, na emu da hɔ na ntease wom, na na ɔde ka asɛm paa kyerɛ nnipa. Ɛho nhwɛso ni: Odiyifo Daniel soo dae bi huu mmoa bi a na wogyina hɔ ma amammui tumidi; efi Babilon tumidi so besi yɛn bere yi so. (Daniel 7:1-3, 17) Ná Yosef a ofi Nasaret yɛ Yesu papa wɔ asase so, na Onyankopɔn faa dae so ka kyerɛɛ no sɛ ɔmfa ne yere ne ne ba Yesu nguan nkɔ Egypt. Ɛno nti Ɔhene Herode otirimɔdenfo no annya Yesu ankum no. Bere a Herode wui no, Nyankopɔn san faa dae so ka kyerɛɛ Yosef. Saa bere no ara nso ɔka kyerɛɛ no sɛ ɔmfa ne yere ne ne ba no nsan nkɔ ne kurom.—Mateo 2:13-15, 19-23.
“Monnyɛ ade nntra nea wɔakyerɛw.”—1 Korintofo 4:6.
Dae a ɛwɔ Bible mu no, ɛka Nyankopɔn asɛm a wada no adi akyerɛ nnipa no ho. Bible ka wɔ 2 Timoteo 3:16, 17 sɛ: “Kyerɛwnsɛm no nyinaa fi Onyankopɔn honhom mu, na eye ma ɔkyerɛkyerɛ, ntɛnyi, nneɛma ateɛteɛ, trenee mu nteɛso, na Onyankopɔn nipa afata koraa a wɔasiesie no yiye ama adwuma pa biara.”
Bible no ‘siesie yɛn yiye,’ efisɛ biribiara a ɛsɛ sɛ yehu fa Onyankopɔn ho no, ɛda no adi kyerɛ yɛn—ne suban, n’abrabɔ ho mmara, ne dwuma a ɔde yɛn di sɛnea ɛbɛyɛ a nea enti a ɔbɔɔ asase yi bɛyɛ hɔ. Enti Onyankopɔn mfa dae so ne nnipa nkasa bio. Enti sɛ yɛpɛ sɛ yehu nea ebesi daakye ne nea Onyankopɔn pɛ sɛ yɛyɛ a, ɛnsɛ sɛ ‘yɛyɛ biribiara tra nea wɔakyerɛw no,’ kyerɛ sɛ nea wɔakyerɛw no Bible mu no. Bio nso onipa desani biara betumi anya Bible no bi asua nneɛma a Onyankopɔn ada no adi akyerɛ yɛn no; dae a ɛwom nso ka ho.
“Nea efi Onyankopɔn hɔ na nnipa kae sɛnea honhom kronkron kaa wɔn no.”—2 Petro 1:21.
Dae ne anisoadehu a ɛwɔ Bible mu no, dodow no ara yɛ nkɔmhyɛ a na ɛbɛbam daakye. Nkɔmhyɛ a ɛwɔ Bible mu no, ɛma yehu sɛ Kyerɛwnsɛm no yɛ nokware, na akyerɛwfo no nso yɛ anokwafo. Nea wɔkyerɛwee no, ɛbaa mu pɛpɛɛpɛ? Wo deɛ, yɛnyɛ ho nhwɛso. Daniel 8:1-7 ka anisoadehu bi. Bere a Babilon Ahenni rebɛkɔ awiei na ɔkyerɛwee.
Ɔkaa odwennini ne ɔpapo bi ho asɛm. Ɔkyerɛe sɛ ɔpapo no pem odwennini no hwee hɔ tiatiaa no so. Daniel amfa ne tirim ankyerɛ dae no ase. Onyankopɔn somaa ɔbɔfo bi ma ɔbɛka kyerɛɛ no sɛ: “Odwennini a wohunuu no a ɔwɔ mmɛn mmienu no gyina hɔ ma Media ne Persia ahemfo. Ɔpapo a ne ho wɔ nwi bebree no nso gyina hɔ ma Hela hene.” (Daniel 8:20, 21, Wiase Foforɔ Nkyerɛaseɛ, Asante Twi) Wohwɛ abakɔsɛm mu a, Media ne Persia tuu Babilon adeɛ so bedii wiase nyinaa so. Afei bɛyɛ mfe ahanu akyi, Hela hene, Alexander Ɔkɛseɛ nso tuu Media ne Persia. Sɛnea saa asɛm no baa mu no yɛ nwonwa paa, na ɛkyerɛ sɛ Bible mu nkɔmhyɛ ne dae a ɛwom yɛ nokware turodoo. Eyi nko ara nti, Bible da nsow wɔ nhoma kronkron a aka nyinaa ho, na yetumi de yɛn ho to so.
SO WƆBƆE?
NEA ɛbɛyɛ a nnipa mfa n’ani nto fango so pii nti, nneɛma a etumi twe awia mu ahoɔden no, nyansahufo ani abere denneennen sɛ wɔbɛhyɛ mu den. Nyansahufo bi kae sɛ, “Ade a yɛde bedi ho dwuma yiye no, ebi mpo a . . . ɛnenam yɛn hwene ano ha yi ara.”
Susu ho: Wobɛhu afofantɔ na watrɛw ne ntaban mu wɔ awia mu sɛnea ɛbɛyɛ a sɛ awɔw ba a awɔw nne no. Afofantɔ baako bi wɔ hɔ a, ɔno deɛ, ne ntaban no tumi twe awia paa. Ɛnyɛ tuntum-tuntum a ɛwɔ ne ho nko ara nti na otumi twe awia mu ahoɔden no; ɛfã nso fi abena nketenkete a ɛwɔ ne ntaban so no. Ntokuru nketenkete bi nso ayɛ sɛ ɛwoɔkyɛm wɔ abena nketenkete no mu. Saa ntokuru no na awia fa mu kɔ ne ntaban mu na ɛma n’ataban no yɛ tuntum paa, na sɛ awɔw ba a, etumi ma afofantɔ no ho yɛ no hyew.
Nhoma bi ka sɛ: “Afofantɔ ntaban ka nneɛma a ɛyɛ mmerɛw paa wɔ wiase no ho. Nanso ama nhwehwɛmufo anya ahoɔden a wɔde bɛhwehwɛ nyansahu mu nimdeɛ foforo a wɔde benya anyinam ahoɔden bebree afi nsuo ne awia mu daakye.”—Science Daily. Ɛbɛma nyansahufo atumi ayɛ nneɛma foforo a wɔde bɛtwe awia mu ahoɔden.
Wosusu ho sɛn? Afofantɔ ntaban a etumi twe awia mu ahoɔden no, wogye di sɛ ɛno ara na ɛbae anaa obi na ɔbɔe?
1 2 3 4 5 6 7 8 9 10 11 12 13 14 15 16
twi_Latn zul_Latn twi_Latn twi_Latn eng_Latn eng_Latn eng_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn eng_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn unk